Jong pa van PE koelbloedig vermoor voor vriendin | SAUK.co.za - Nuus.info
Jong pa van PE koelbloedig vermoor voor vriendin
Alan Staines, die pa van Llewellyn Staines (27) wat Vrydagaand in Port Elizabeth doodgesteek is, het aan Maroela Media gesê hy het self nog nie antwoorde oor wat presies daardie aand gebeur het nie.
Staines vertel Llewellyn het op die hoek van Somers- en Sydenhamstraat in Sydenham oor die pad geloop toe 'n motor hom byna raakgery het. "Die bestuurder van die motor het omgedraai en teruggery na Llewellyn toe en hom toe daar met 'n mes in die bors gesteek," het Staines vertel.
"Ek is die president van die motorfietsklub en van die lede het my gebel en gesê my kind lê in die pad. Ek het na die toneel toe gejaag en hom daar gesien waar hy op die grond lê. Hy het blykbaar so 25 treë gehardloop voor hy inmekaargesak het."
Volgens Staines het Llewellyn twee kinders, 'n dogtertjie wat in Johannesburg woon en 'n 1-jarige seuntjie van hom en sy vriendin wat by hulle gebly het.
"Daardie kind was sy hele lewe. Hy het nie gewerk nie, so hy het die hele dag saam met hom deurgebring. Hy was 'n baie sagte mens en het 'n rustige geaardheid gehad. Sy hele lewe het om sy kind gedraai," het Staines vertel.
Kol. Priscilla Naidu, woordvoerder van die polisie, het die voorval aan Maroela Media bevestig. Volgens Naidu het 'n patrollievoertuig op die toneel afgekom kort nadat Llewellyn in die bors gesteek is. "'n Patrollievoertuig het in die straat gery toe hulle die vriendin wat daar staan en skree aantref," het Naidu gesê.
Die vriendin het aan die polisie gesê Llewellyn is deur iemand in 'n blou motor gesteek. "Polisiebeamptes het 'n motor voorgekeer en 'n 32-jarige verdagte is in hegtenis geneem."
Die verdagte sal vandag in die hof verskyn op aanklag van moord. Die motief vir die moord is in dié stadium nog onbekend.
Categories: Afrikaans, Afrikaner, geweld, misdaad, moord, Nuus, Polisie, SA-nuus
Tags: 32-jarige verdagte, afrikaans, Afrikaanse, Afrikaanse Nuus, Afrikaner, Berig, doodgesteek, hoek van Somers- en Sydenhamstraat, Llewellyn Staines, mes in die bors gesteek, Nuus, Port Elizabeth, South Africa, Suid Afrika, Sydenham, Wit, ZAR, Zuid Afrika